১৯৭১ হলো এসবের প্রতিবাদ। স্বাধীন বাংলাদেশ আন্দোলনটিই হলো প্রকৃতি ও মূলগত অর্থে শত বছরের পরাধীনতা ও দালালির বিরুদ্ধে দীপ্ত বিদ্রোহ; স্বোপার্জিত ভাগ্য বিনির্মাণের রেনেসাঁ। দক্ষিণ এশিয়া ও উপমহাদেশে বাংলাদেশের স্বাধীনতার আগে অন্য কোনো অঞ্চলের খেতের কৃষক, মাঠের চাষী, কলের মজুর, কলেজের ছাত্র, অফিসের কেরানি একজোট হয়ে নিজের আর্থ-সামাজিক-রাজনৈতিক অধিকারের জন্য ঝাঁপিয়ে পড়ে নি। অস্ত্র হাতে ন্যায়ের যুদ্ধেও লিপ্ত হয় নি। বাংলাদেশের স্বাধীনতার আন্দোলন বিশ্বের ইতিহাসে মানবমুক্তি ও অধিকার প্রতিষ্ঠার এক প্রোজ্জ্বল দৃষ্টান্ত।